Document ID: 32012D0072

KOMISIJOS ĮGYVENDINIMO SPRENDIMAS
2012 m. vasario 7 d.
dėl Sąjungos finansinio įnašo, skirto išlaidoms, patirtoms 2011 m. taikant kovos su vezikuline kiaulių liga Italijoje ir klasikiniu kiaulių maru Lietuvoje priemones, padengti
(pranešta dokumentu Nr. C(2012) 577)
(Tekstas autentiškas tik italų ir lietuvių kalbomis)
(2012/72/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 3 straipsnį,
kadangi:
(1)
vezikulinė kiaulių liga yra užkrečiamoji virusinė kiaulių liga, dėl kurios gali būti sutrikdyta prekyba ir eksportas į trečiąsias šalis;
(2)
klasikinis kiaulių maras yra užkrečiamoji virusinė kiaulių ir šernų liga, dėl kurios gali būti sutrikdyta Sąjungos vidaus prekyba ir eksportas į trečiąsias šalis;
(3)
kilus vezikulinės kiaulių ligos protrūkiui, yra pavojus, kad, prekiaujant gyvomis kiaulėmis ar jų produktais, ligos sukėlėjas gali pasklisti ne tik kituose tos valstybės narės kiaulių ūkiuose, bet ir kitose valstybėse narėse ir trečiosiose šalyse;
(4)
kilus klasikinio kiaulių maro protrūkiui, yra pavojus, kad, prekiaujant gyvomis kiaulėmis, jų produktais, sperma, kiaušialąstėmis ir embrionais, ligos sukėlėjas gali pasklisti ne tik kituose tos valstybės narės kiaulių ūkiuose, bet ir kitose valstybėse narėse ir trečiosiose šalyse;
(5)
1992 m. gruodžio 17 d. Tarybos direktyvoje 92/119/EEB, nustatančioje Bendrijos bendrąsias tam tikrų gyvūnų ligų kontrolės priemones ir konkrečias priemones nuo kiaulių vezikulinės ligos (2), nustatytos priemonės, kurių valstybės narės turi nedelsdamos imtis kilus ligos protrūkiui, kad būtų neleista virusui plisti;
(6)
2001 m. spalio 23 d. Tarybos direktyvoje 2001/89/EB dėl Bendrijos klasikinio kiaulių maro kontrolės priemonių (3) nustatytos priemonės, kurių valstybės narės turi nedelsdamos imtis kilus ligos protrūkiui, kad būtų neleista virusui plisti;
(7)
Sprendimu 2009/470/EB nustatyta Sąjungos finansinio įnašo, skirto specialiųjų veterinarijos priemonių, įskaitant skubias priemones, išlaidoms padengti, nustatymo tvarka. Pagal to sprendimo 3 straipsnio 2 dalį valstybės narės gauna finansinį įnašą tam tikrų kovos su 3 straipsnio 1 dalyje išvardytomis užkrečiamosiomis ligomis priemonių išlaidoms padengti;
(8)
Sprendimo 2009/470/EB 3 straipsnio 6 dalies pirmoje įtraukoje nustatytos taisyklės, kuriomis numatoma, kokia procentinė dalis valstybės narės patirtų išlaidų gali būti dengiama iš Sąjungos finansinio įnašo;
(9)
skubių kovos su 3 straipsnio 1 dalyje išvardytomis užkrečiamosiomis ligomis priemonių išlaidoms padengti Sąjungos finansinis įnašas skiriamas pagal taisykles, nustatytas 2005 m. vasario 28 d. Komisijos reglamente (EB) Nr. 349/2005, nustatančiame Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles (4);
(10)
2011 m. Italijoje kilo vezikulinės kiaulių ligos protrūkių. Italijos valdžios institucijos informavo Komisiją ir kitas valstybes nares Maisto grandinės ir gyvūnų sveikatos nuolatiniame komitete apie priemones, taikytas pagal Sąjungos teisės aktus dėl pranešimo ir ligos likvidavimo, ir jų rezultatus;
(11)
2011 m. Lietuvoje kilo klasikinio kiaulių maro protrūkių. Lietuvos valdžios institucijos informavo Komisiją ir kitas valstybes nares Maisto grandinės ir gyvūnų sveikatos nuolatiniame komitete apie priemones, taikytas pagal Sąjungos teisės aktus dėl pranešimo ir ligos likvidavimo, ir jų rezultatus;
(12)
todėl Italijos ir Lietuvos valdžios institucijos įvykdė visus su priemonėmis susijusius techninius ir administracinius reikalavimus, nustatytus Sprendimo 2009/470/EB 3 straipsnio 2 dalyje ir Reglamento (EB) Nr. 349/2005 6 straipsnyje;
(13)
šiuo etapu negali būti nustatytas tikslus Sąjungos finansinio įnašo dydis, kadangi pateikta informacija apie kompensacijų ir veiklos išlaidas yra sąmata. Suma yra didelė, todėl Lietuvai turėtų būti nustatyta pirmoji įnašo dalis;
(14)
šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sąjungos finansinis įnašas Italijai
1. Sąjungos finansinis įnašas skiriamas Italijai išlaidoms, kurias ši valstybė narė patyrė 2011 m. taikydama kovos su vezikuline kiaulių liga priemones pagal Sprendimo 2009/470/EB 3 straipsnio 2 ir 6 dalį, padengti.
2. 1 dalyje nurodyto finansinio įnašo suma nustatoma tolesniu sprendimu, kuris bus priimtas Sprendimo 2009/470/EB 40 straipsnio 2 dalyje nustatyta tvarka.
2 straipsnis
Sąjungos finansinis įnašas Lietuvai
1. Sąjungos finansinis įnašas skiriamas Lietuvai išlaidoms, kurias ši valstybė narė patyrė 2011 m. taikydama kovos su klasikiniu kiaulių maru priemones pagal Sprendimo 2009/470/EB 3 straipsnio 2 ir 6 dalį, padengti.
2. 1 dalyje nurodyto finansinio įnašo suma nustatoma tolesniu sprendimu, kuris bus priimtas Sprendimo 2009/470/EB 40 straipsnio 2 dalyje nustatyta tvarka.
3 straipsnis
Mokėjimo tvarka
Pirmoji dalis 700 000,00 EUR išmokama Lietuvai kaip Sąjungos finansinio įnašo, nustatyto 2 straipsnio 1 dalyje, dalis.
4 straipsnis
Adresatai
Šis sprendimas skirtas Italijos Respublikai ir Lietuvos Respublikai.
Priimta Briuselyje 2012 m. vasario 7 d.

Labels: 2
19
5
6
18